b'\n_START_ARTICLE_\nJapaninsaha\n_START_PARAGRAPH_\nJapaninsaha (nokogiri) on perinteinen japanilainen sahamalli, ohutter\xc3\xa4inen vet\xc3\xa4m\xc3\xa4ll\xc3\xa4 sahaava k\xc3\xa4sisaha. Japaninsaha on k\xc3\xa4tev\xc3\xa4 askartelussa ja erityisesti tarkkuutta vaativissa sahauksissa. Ter\xc3\xa4n ohuudesta johtuen materiaalihukka on v\xc3\xa4h\xc3\xa4inen, sahausrailo kapea ja n\xc3\xa4in esimerkiksi liitoksista saadaan tiiviit\xc3\xa4. Ter\xc3\xa4n hammastuksen suunnasta johtuen saha leikkaa ainoastaan vedett\xc3\xa4ess\xc3\xa4, eik\xc3\xa4 sill\xc3\xa4 taipuisan ohuen ter\xc3\xa4n vuoksi voisikaan sahata ty\xc3\xb6nt\xc3\xa4m\xc3\xa4ll\xc3\xa4. Japaninsahasta on lukuisia erikokoisia ja ter\xc3\xa4lt\xc3\xa4\xc3\xa4n erilaisia tyyppej\xc3\xa4.'